Der var klapsalver og begejstrede råb fra eleverne, da skolerådmand i Aalborg Kommune Jan Nymark Thaysen (V) fredag svingede saksen og klippede den røde snor over til de nye legeområder på Mellervangskolen i Aalborg Øst. Det markerede indvielsen af det store projekt til i alt 2,6 millioner kroner, som gør, at legefaciliteterne på skolen bare er helt i top. Og eleverne gik da også med det samme om bord i lege-herlighederne. Skoleudvalget i Aalborg Kommune har bevilget 850.000 kroner til det store projekt, mens resten af midlerne er fundet af skolen selv – penge som ikke er blevet brugt på skolen på grund af coronaen. - Det er simpelthen den bedste dag, jeg længe har oplevet. Det har været en lang og hård proces. Legefaciliteterne har været et ønske i mange år. Og at se de glade børn tage legepladserne i brug er en dag, jeg vil huske for altid, siger skoleleder på Mellervangskolen Kristine Klitgaard. Elevernes ønsker er blevet hørt Hun fortæller, at eleverne har været inddraget i processen, og at de forskellige aldersklasser har haft deres egne ønsker til legepladserne, der fordeler sig på i alt otte nye legeområder. Ifølge skolerådmand Jan Nymark Thaysen har Mellervangskolen prioriteret rigtigt i forbindelse med finansieringen. - Og så har skoleudvalget også fundet lidt midler. Det her er et godt eksempel på, at når nogen går sammen, så nytter det, siger Jan Nymark Thaysen.
Mellervangskolen i Aalborg Øst slap fredag eleverne løs på skolens nye legepladser, som har været et ønske i mange år - nu er drømmen blevet til virkelighed.